
ΣΗΜΑΝΤΙΚΗ ΓΝΩΣΤΟΠΟΙΗΣΗ – ΑΠΟΠΟΙΗΣΗ ΕΥΘΥΝΗΣ 
ΑΥΤΗ Η ΑΝΑΚΟΙΝΩΣΗ ΔΕΝ ΑΠΕΥΘΥΝΕΤΑΙ ΚΑΙ ΔΕΝ ΠΡΟΚΕΙΤΑΙ ΝΑ ΔΗΜΟΣΙΕΥΘΕΙ Ή ΔΙΑΝΕΜΗΘΕΙ, ΑΜΕΣΑ Ή ΕΜΜΕΣΑ, ΣΤΙΣ Ή ΠΡΟΣ ΤΙΣ ΗΝΩΜΕΝΕΣ ΠΟΛΙΤΕΙΕΣ, ΤΟΝ ΚΑΝΑΔΑ, ΤΗΝ ΑΥΣΤΡΑΛΙΑ, ΤΗ ΝΟΤΙΑ ΑΦΡΙΚΗ Ή ΤΗΝ ΙΑΠΩΝΙΑ.

Αθήνα, 13.07.2026

EΛΒΑΛΧΑΛΚΟΡ ΕΛΛΗΝΙΚΗ ΒΙΟΜΗΧΑΝΙΑ ΧΑΛΚΟΥ ΚΑΙ ΑΛΟΥΜΙΝΙΟΥ ΑΝΩΝΥΜΟΣ ΕΤΑΙΡΕΙΑ
[bookmark: _GoBack]ΑΝΑΚΟΙΝΩΣΗ – ΠΡΟΣΚΛΗΣΗ ΠΡΟΣ ΤΟ ΕΠΕΝΔΥΤΙΚΟ ΚΟΙΝΟ
ΣΧΕΤΙΚΑ ΜΕ ΤΗ ΔΗΜΟΣΙΑ ΠΡΟΣΦΟΡΑ ΣΤΗΝ ΕΛΛΑΔΑ ΕΩΣ ΚΑΙ 75.000.000 ΝΕΩΝ, ΚΟΙΝΩΝ, ΟΝΟΜΑΣΤΙΚΩΝ ΜΕΤΑ ΨΗΦΟΥ ΆΥΛΩΝ ΜΕΤΟΧΩΝ, ΟΝΟΜΑΣΤΙΚΗΣ ΑΞΙΑΣ €0,39 ΕΚΑΣΤΗΣ, ΤΗΣ «EΛΒΑΛΧΑΛΚΟΡ ΕΛΛΗΝΙΚΗ ΒΙΟΜΗΧΑΝΙΑ ΧΑΛΚΟΥ ΚΑΙ ΑΛΟΥΜΙΝΙΟΥ ΑΝΩΝΥΜΟΣ ΕΤΑΙΡΕΙΑ» («ΕΤΑΙΡΕΙΑ» Ή  «ΕΚΔΟΤΡΙΑ»), ΟΙ ΟΠΟΙΕΣ ΘΑ ΕΚΔΟΘΟΥΝ ΣΤΟ ΠΛΑΙΣΙΟ ΤΗΣ ΑΥΞΗΣΗΣ ΤΟΥ ΜΕΤΟΧΙΚΟΥ ΚΕΦΑΛΑΙΟΥ ΤΗΣ ΜΕ ΚΑΤΑΒΟΛΗ ΜΕΤΡΗΤΩΝ ΚΑΙ ΚΑΤΑΡΓΗΣΗ ΤΟΥ ΔΙΚΑΙΩΜΑΤΟΣ ΠΡΟΤΙΜΗΣΗΣ ΤΩΝ ΥΦΙΣΤΑΜΕΝΩΝ ΜΕΤΟΧΩΝ, ΜΕ ΔΥΝΑΤΟΤΗΤΑ ΜΕΡΙΚΗΣ ΚΑΛΥΨΗΣ ΔΥΝΑΜΕΙ ΤΗΣ ΑΠΟ 13.07.2026 ΑΠΟΦΑΣΗΣ ΤΟΥ ΔΙΟΙΚΗΤΙΚΟΥ ΣΥΜΒΟΥΛΙΟΥ ΤΗΣ ΕΤΑΙΡΕΙΑΣ, ΚΑΤ’ ΕΝΑΣΚΗΣΗ ΤΗΣ ΧΟΡΗΓΗΘΕΙΣΑΣ ΣΕ ΑΥΤΟ ΕΞΟΥΣΙΟΔΟΤΗΣΗΣ ΜΕ ΤΗΝ ΑΠΟΦΑΣΗ ΤΗΣ ΑΠΟ 09.07.2026 ΕΚΤΑΚΤΗΣ ΓΕΝΙΚΗΣ ΣΥΝΕΛΕΥΣΗΣ ΤΩΝ ΜΕΤΟΧΩΝ ΤΗΣ ΕΤΑΙΡΕΙΑΣ ΚΑΙ ΤΗΝ ΕΙΣΑΓΩΓΗ ΤΩΝ ΝΕΩΝ ΜΕΤΟΧΩΝ ΤΗΣ ΕΤΑΙΡΕΙΑΣ ΣΤΗ ΡΥΘΜΙΖΟΜΕΝΗ ΑΓΟΡΑ ΤΗΣ EURONEXT ATHENS
Η ΔΗΜΟΣΙΑ ΠΡΟΣΦΟΡΑ ΣΤΗΝ ΕΛΛΑΔΑ ΘΑ ΔΙΑΡΚΕΣΕΙ 3 ΗΜΕΡΕΣ
ΑΠΟ 14 IOYΛΙOY 2026 ΕΩΣ ΚΑΙ 16 IOYΛIOY 2026
ΜΟΝΑΔΑ ΔΙΑΠΡΑΓΜΑΤΕΥΣΗΣ: ΤΙΤΛΟΣ ΜΙΑΣ (1) ΜΕΤΟΧΗΣ
ΣΥΝΤΟΝΙΣΤΕΣ ΤΟΠΟΘΕΤΗΣΗΣ


ΤΟΠΟΘΕΤΟΥΝΤΕΣ

ΣΥΜΒΟΥΛΟΣ ΕΚΔΟΣΗΣ

Με την από 13.07.2026 απόφασή του, το Διοικητικό Συμβούλιο της Εταιρείας, δυνάμει εξουσιοδότησης που του χορηγήθηκε με την από 09.07.2026 απόφαση της Έκτακτης Γενικής Συνέλευσης (η «ΕΓΣ») των μετόχων της Εταιρείας (οι «Μέτοχοι»), ενέκρινε την αύξηση του μετοχικού κεφαλαίου της Εταιρείας σύμφωνα με το άρθρο 24, παρ. 1 στοιχείο β’ του Ν. 4548/2018 και το άρθρο 6, παρ. 2 περ. β΄ του Καταστατικού της Εταιρείας, κατά ονομαστικό ποσό €29.250.000, διά της εκδόσεως έως και 75.000.000 νέων κοινών, άυλων, μετά δικαιωμάτων ψήφου, ονομαστικών μετοχών της Εταιρείας, με ονομαστική αξία €0,39 εκάστη (οι «Νέες Μετοχές») και με ανώτατη τιμή διάθεσης €4,86 ανά Νέα Μετοχή (η «Μέγιστη Τιμή Διάθεσης»), με καταβολή μετρητών και με στόχο την άντληση ποσού περίπου €250.000.000, συμπεριλαμβανομένου του ποσού διαφοράς υπέρ το άρτιο (η «Αύξηση Μετοχικού Κεφαλαίου») (και σε κάθε περίπτωση εντός των ορίων της εξουσιοδότησης που παρείχε η από 09 Ιουλίου 2026 Έκτακτη Γενική Συνέλευση των Mετόχων της Εταιρείας). Η Αύξηση Μετοχικού Κεφαλαίου θα διενεργηθεί με κατάργηση του δικαιώματος προτίμησης των υφιστάμενων Μετόχων, σύμφωνα με το άρθρο 27, παρ. 1 του Ν. 4548/2018 και την ανωτέρω απόφαση της ΕΓΣ, και με δυνατότητα μερικής κάλυψης, κατά το άρθρο 28 του Ν. 4548/2018, στον βαθμό που εφαρμόζεται (η «Αύξηση Μετοχικού Κεφαλαίου»). Ο τελικός αριθμός των Νέων Μετοχών θα ισούται με το πηλίκο της διαίρεσης του συνολικού ποσού που θα αντληθεί τελικώς μέσω της Αύξησης Μετοχικού Κεφαλαίου διαιρούμενο με την Τιμή Διάθεσης (όπως ορίζεται κατωτέρω) κάθε Νέας Μετοχής και το τελικό ονομαστικό ποσό της Αύξησης Μετοχικού Κεφαλαίου θα ισούται με το γινόμενο του τελικού αριθμού των Νέων Μετοχών επί την ονομαστική τους αξία (ήτοι, €0,39 ανά Νέα Μετοχή). Δεν θα εκδοθούν κλάσματα των Νέων Μετοχών. Τυχόν διαφορά μεταξύ της ονομαστικής αξίας των Νέων Μετοχών και της Τιμής Διάθεσης θα αχθεί στο σύνολό της σε πίστωση του λογαριασμού «Διαφορά έκδοσης μετοχών υπέρ το άρτιο».
Οι Νέες Μετοχές θα διατεθούν: 
(α) στην Ελλάδα σε ιδιώτες επενδυτές και ειδικούς επενδυτές κατά την έννοια του άρθρου 2 στοιχείο (ε) του Κανονισμού (ΕΕ) 2017/1129 (οι «Ιδιώτες Επενδυτές», οι «Ειδικοί Επενδυτές» και ο «Κανονισμός», αντίστοιχα) μέσω δημόσιας προσφοράς κατά την έννοια του άρθρου 2 στοιχείο (δ) του Κανονισμού και σύμφωνα με το Παράρτημα ΙΧ του Κανονισμού, τις εφαρμοστέες διατάξεις του Ν. 4706/2020 και τις σχετικές εκτελεστικές αποφάσεις της Διοικούσας Επιτροπής Χρηματιστηριακών Αγορών της Euronext Athens και του Διοικητικού Συμβουλίου της Επιτροπής Κεφαλαιαγοράς (η «Ελληνική Δημόσια Προσφορά»), με την εφαρμογή μηχανισμού κατά προτεραιότητα κατανομής Νέων Μετοχών στους υφιστάμενους Μετόχους, κατά το πέρας της διαπραγμάτευσης των υφιστάμενων μετοχών της Εταιρείας την 13.07.2026 (η «Ημερομηνία Καταγραφής»), σύμφωνα με το μετοχολόγιο της Εταιρείας, που τηρείται ηλεκτρονικά μέσω της Euronext Securities Athens Α.Ε. (η «Euronext Securities Athens»), οι οποίοι θα συμμετάσχουν στην Ελληνική Δημόσια Προσφορά (οι «Κατά Προτεραιότητα Επενδυτές») ανάλογα με το ποσοστό συμμετοχής τους στο μετοχικό κεφάλαιο της Εταιρείας κατά την Ημερομηνία Καταγραφής, έτσι ώστε οι εν λόγω μέτοχοι να δύνανται να διατηρήσουν τη συμμετοχή τους στο μετοχικό κεφάλαιο της Εταιρείας έως και στο υφιστάμενο επίπεδο συμμετοχής τους μετά την Αύξηση Μετοχικού Κεφαλαίου, εφόσον συμμετάσχουν στην Ελληνική Δημόσια Προσφορά (η «Κατά Προτεραιότητα Κατανομή»), και 
(β) εκτός Ελλάδος σε ειδικούς θεσμικούς και άλλους επιλέξιμους επενδυτές, μέσω ιδιωτικής τοποθέτησης με τη διαδικασία διεθνούς βιβλίου προσφορών, δυνάμει, μίας ή πλειόνων εξαιρέσεων από την υποχρέωση δημοσίευσης ή διασυνοριακής χρήσης ενημερωτικού δελτίου που προβλέπονται στον Κανονισμό ή/και σε άλλες διατάξεις εθνικού δικαίου των οικείων εννόμων τάξεων στις οποίες διατίθενται, περιλαμβανομένων των Ηνωμένων Πολιτειών της Αμερικής, σε «ειδικούς θεσμικούς επενδυτές» όπως ορίζονται στον Κανόνα 144Α (Rule 144A) και βάσει αυτού, σύμφωνα με το United States Securities Act του 1933, όπως έχει τροποποιηθεί (ο «Νόμος περί Κινητών Αξιών»), και εκτός των Ηνωμένων Πολιτειών της Αμερικής σε συμμόρφωση με τον Κανονισμό S (Regulation S) υπό το Νόμο περί Κινητών Αξιών (η «Διεθνής Προσφορά» ή η «Ιδιωτική Τοποθέτηση»), καλούμενη από κοινού με τη Ελληνική Δημόσια Προσφορά, η «Συνδυασμένη Προσφορά»).
Η Ελληνική Δημόσια Προσφορά και η Διεθνής Προσφορά θα διενεργηθούν παράλληλα, με διάρκεια τριών (3) εργάσιμων ημερών, ήτοι από τις 10:00 π.μ. ώρα Ελλάδος στις 14 Ιουλίου 2026 έως τις 16:00  μ.μ. ώρα Ελλάδος στις 16 Ιουλίου 2026, η οποία όμως μπορεί να μεταβληθεί (είτε να συντμηθεί είτε να παραταθεί) κατά την κρίση του Διοικητικού Συμβουλίου της Εταιρείας, κατόπιν διαβούλευσης με τους joint global coordinators της Διεθνούς Προσφοράς (οι «Από Κοινού Γενικοί Συντονιστές»). Η Ελληνική Δημόσια Προσφορά θα διεξαχθεί μέσω της υπηρεσίας Ηλεκτρονικού Βιβλίου Προσφορών της Euronext Athens (το «Η.ΒΙ.Π.»). Το Η.ΒΙ.Π. θα παραμείνει ανοιχτό από τις 10:00 π.μ. έως τις 17:00 μ.μ. ώρα Ελλάδος, εκτός της 16.07.2026, κατά την οποία θα λήξει στις 16:00 μ.μ.  ώρα Ελλάδος.
Η «Viohalco S.A.» (η «Viohalco»), μέτοχος πλειοψηφίας της Εταιρείας, γνωστοποίησε στο Διοικητικό Συμβούλιο της Εκδότριας ότι δεν προτίθεται να χρησιμοποιήσει τον μηχανισμό της Κατά Προτεραιότητα Κατανομής.
ΤΙΜΗ ΔΙΑΘΕΣΗΣ ΤΩΝ ΝΕΩΝ ΜΕΤΟΧΩΝ ΜΕΣΩ ΤΗΣ ΔΗΜΟΣΙΑΣ ΠΡΟΣΦΟΡΑΣ 
Το Διοικητικό Συμβούλιο της Εταιρείας, στην από 13.07.2026 συνεδρίασή του, αποφάσισε, μεταξύ άλλων, η ανώτατη τιμή διάθεσης ανά μετοχή να οριστεί σε €4,86 (η «Μέγιστη Τιμή Διάθεσης»). H τελική τιμή διάθεσης (η «Τιμή Διάθεσης») θα καθοριστεί κατόπιν της ολοκλήρωσης της διαδικασίας βιβλίου προσφορών της Διεθνούς Προσφοράς με νεότερη απόφαση του Διοικητικού Συμβουλίου της Εταιρείας, μετά το κλείσιμο του διεθνούς βιβλίου προσφορών, την ή περί την 17.07.2026, κατόπιν διαβούλευσης με τους Από Κοινού Γενικούς Συντονιστές. Ανά πάσα στιγμή κατά τη διάρκεια της Συνδυασμένης Προσφοράς, η Εταιρεία δύναται να ορίσει ενδεικτικό εύρος τιμής ή/και να προβεί σε καθοδήγηση τιμής (price guidance), που δεν θα υπερβαίνει τη Μέγιστη Τιμή Διάθεσης, οπότε η Εταιρεία θα ενημερώσει δεόντως και εγκαίρως τους επενδυτές μέσω ρυθμιζόμενης ανακοίνωσης που θα αναρτηθεί επίσης στους ιστότοπους της Εταιρείας και της Euronext Athens. Η Τιμή Διάθεσης θα είναι κοινή για το σύνολο των επενδυτών που θα συμμετάσχουν στην Συνδυασμένη Προσφορά.
Αναφορικά με τη δημοσιοποίηση της ανακοίνωσης της Τιμής Διάθεσης και του τελικού αριθμού των Νέων Μετοχών, βλ. σημείο «Ενδεικτικό χρονοδιάγραμμα» κατωτέρω.
ΔΙΑΔΙΚΑΣΙΑ ΔΙΑΘΕΣΗΣ ΤΩΝ ΝΕΩΝ ΜΕΤΟΧΩΝ ΣΤΗΝ ΕΛΛΗΝΙΚΗ ΔΗΜΟΣΙΑ ΠΡΟΣΦΟΡΑ 
Γενικά στοιχεία
Η διάθεση των Νέων Μετοχών μέσω της Ελληνικής Δημόσιας Προσφοράς θα πραγματοποιηθεί μέσω της υπηρεσίας Η.ΒΙ.Π. Η Ελληνική Δημόσια Προσφορά και η τήρηση του Η.ΒΙ.Π. θα πραγματοποιηθεί σύμφωνα με την απόφαση 34/08.03.2017 της Διοικούσας Επιτροπής Χρηματιστηριακών Αγορών της Euronext Athens, όπως τροποποιήθηκε και ισχύει (η «Απόφαση Η.ΒΙ.Π.») και την από 13.07.2026 απόφαση του Διοικητικού Συμβουλίου της Εταιρείας, κατ’ ενάσκηση της εξουσιοδότησης που του χορηγήθηκε από την ΕΓΣ. Συντονιστές της διαδικασίας Η.ΒΙ.Π., κατά τα οριζόμενα στην Απόφαση Η.ΒΙ.Π., έχουν ορισθεί η «ΤΡΑΠΕΖΑ EUROBANK ΑΝΩΝΥΜΗ ΕΤΑΙΡΕΙΑ», η «AXIA VENTURES GROUP LTD», η «ΕΘΝΙΚΗ ΤΡΑΠΕΖΑ ΤΗΣ ΕΛΛΑΔΟΣ Α.Ε.» και η «ΤΡΑΠΕΖΑ ΠΕΙΡΑΙΩΣ ΑΝΩΝΥΜΟΣ ΕΤΑΙΡΕΙΑ» (οι «Συντονιστές Τοποθέτησης»), ενώ οι «AMBROSIA CAPITAL HELLAS ΜΟΝΟΠΡΟΣΩΠΗ Α.Ε.Π.Ε.Υ.», «BΕTA ΧΡΗΜΑΤΙΣΤΗΡΙΑΚΗ Α.Ε.Π.Ε.Υ.», «EUROXX ΧΡΗΜΑΤΙΣΤΗΡΙΑΚΗ Α.Ε.Π.Ε.Υ.», ΠΑΝΤΕΛΑΚΗΣ ΧΡΗΜΑΤΙΣΤΗΡΙΑΚΗ Α.Ε.Π.Ε.Υ.» και «ΤΡΑΠΕΖΑ OPTIMA BANK Α.Ε.» έχουν ορισθεί ως τοποθετούντες σε σχέση με την Ελληνική Δημόσια Προσφορά (οι «Τοποθετούντες»).
Για να συμμετάσχει ενδιαφερόμενος επενδυτής στην Ελληνική Δημόσια Προσφορά, πρέπει να διατηρεί Μερίδα στο Σύστημα Άυλων Τίτλων («ΣΑΤ») που διαχειρίζεται η Euronext Securities Athens και Λογαριασμό Αξιογράφων στο ΣΑΤ ή να ενεργεί μέσω Διαμεσολαβητή ή Εγγεγραμμένου Διαμεσολαβητή (όπως οι παραπάνω όροι ορίζονται στον Κανονισμό Λειτουργίας Euronext Securities Athens). Κάθε επενδυτής δύναται να υποβάλει αίτηση εγγραφής με ελάχιστο επιτρεπτό όριο τη μία (1) Νέα Μετοχή και μέγιστο επιτρεπτό όριο το σύνολο των Νέων Μετοχών, ήτοι, 75.000.000 Νέες Μετοχές. 
Η αίτηση εγγραφής είναι νομικά δεσμευτική και δεν μπορεί να τροποποιηθεί ή να ανακληθεί μετά τη λήξη της περιόδου της Ελληνικής Δημόσιας Προσφοράς, οπότε οι αιτήσεις εγγραφής καθίστανται οριστικές και αμετάκλητες. Τροποποίηση ή ακύρωση αίτησης εγγραφής για την κάλυψη Νέων Μετοχών είναι δυνατή κατά τη διάρκεια της Ελληνικής Δημόσιας Προσφοράς, ακολουθώντας διαδικασία ανάλογη της αρχικής υποβολής.
Το αντίτιμο για την εγγραφή των επενδυτών για Νέες Μετοχές ισούται με τον αριθμό των αιτούμενων Νέων Μετοχών επί τη Μέγιστη Τιμή Διάθεσης. Με την υπογραφή και υποβολή της αίτησης εγγραφής του, ο επενδυτής δηλώνει ότι συμφωνεί να συμμετάσχει στην Ελληνική Δημόσια Προσφορά και αναλαμβάνει να καλύψει πρωτογενώς τις κατανεμηθείσες σε αυτόν Νέες Μετοχές, έναντι καταβολής του ποσού που αντιστοιχεί σε αυτές, σύμφωνα με τα ειδικότερα οριζόμενα στο Έγγραφο (όπως ορίζεται στην ενότητα «Διάθεση Εγγράφου» της παρούσας ανακοίνωσης). Εάν η αίτηση εγγραφής δεν είναι προσηκόντως συμπληρωμένη, βάσει των όρων συμμετοχής στην Ελληνική Δημόσια Προσφορά και την Απόφαση Η.ΒΙ.Π., η αίτηση εγγραφής δεν θα γίνεται αποδεκτή και θα θεωρείται ως μη υποβληθείσα και ο ενδιαφερόμενος επενδυτής θα αποκλείεται από την κατανομή Νέων Μετοχών στην Ελληνική Δημόσια Προσφορά. Η αίτηση εγγραφής για τις Νέες Μετοχές πρέπει να περιλαμβάνει τον αριθμό της Μερίδας Επενδυτή, τον Λογαριασμό Αξιογράφων και τον κωδικό αριθμό του Συμμετέχοντα στο ΣΑΤ (όπως οι όροι αυτοί ορίζονται στον Κανονισμό Λειτουργίας Euronext Securities Athens), ενώ σε περίπτωση που κάποιος από τους αριθμούς αυτούς είναι εσφαλμένος, ο επενδυτής θα αποκλείεται από την κατανομή Νέων Μετοχών. Εάν μετά το πέρας της Ελληνικής Δημόσιας Προσφοράς διαπιστώνονται, με βάση τα στοιχεία ΣΑΤ, περισσότερες της μίας ίδιες εγγραφές, είτε μέσω Λογαριασμού Αξιογράφων Πελάτη, είτε μέσω Λογαριασμού Αξιογράφων Πελατείας (όπως οι όροι αυτοί ορίζονται στον Κανονισμό Λειτουργίας Euronext Securities Athens), τότε θα γίνεται αποδεκτή η πρώτη χρονικά εντολή. 
Κάθε αίτηση εγγραφής: (α) εφόσον υποβάλλεται μέσω Λογαριασμού Αξιογράφων Πελατείας, αναφέρει υποχρεωτικά τον αριθμό της Μερίδας του Εγγεγραμμένου Διαμεσολαβητή (όπως ορίζεται στον Κανονισμό Λειτουργίας Euronext Securities Athens) στο ΣΑΤ όπου θα πιστωθούν οι Νέες Μετοχές, (β) εφόσον υποβάλλεται μέσω Λογαριασμού Αξιογράφων Ιδίου (όπως ορίζεται στον Κανονισμό Λειτουργίας Euronext Securities Athens) ή Λογαριασμού Αξιογράφων Πελάτη, αντίστοιχα, κατονομάζει τον επενδυτή που την υποβάλλει και προσδιορίζει υποχρεωτικά τον αριθμό της σχετικής Μερίδας Ιδίου ή Μερίδας Πελάτη (όπως οι όροι αυτοί ορίζονται στον Κανονισμό Λειτουργίας Euronext Securities Athens), αντίστοιχα, συμπεριλαμβανομένης και της Κοινής Επενδυτικής Μερίδας (η «ΚΕΜ») (όπως ορίζεται στον Κανονισμό Λειτουργίας Euronext Securities Athens) (ως προς τους Ιδιώτες Επενδυτές) στο ΣΑΤ, (γ) περιλαμβάνει αίτημα συμμετοχής στην Ελληνική Δημόσια Προσφορά, καθώς και δήλωση ανάληψης υποχρέωσης κάλυψης προσδιοριζόμενου ακεραίου αριθμού Νέων Μετοχών, με ελάχιστο επιτρεπτό όριο τη μία (1) Νέα Μετοχή και μέγιστο επιτρεπτό όριο το σύνολο των Νέων Μετοχών, ήτοι 75.000.000 Νέες Μετοχές, (δ) είναι νομικά δεσμευτική, και (ε) δεν δύναται να ανακληθεί ή τροποποιηθεί μετά από τη λήξη της περιόδου της Ελληνικής Δημόσιας Προσφοράς, οπότε οι αιτήσεις καθίστανται οριστικές και αμετάκλητες. 
Μετά την τελική κατανομή Νέων Μετοχών στο πλαίσιο της Ελληνικής Δημόσιας Προσφοράς, ποσά που κατατέθηκαν ή δεσμεύτηκαν για έκαστο επενδυτή, σύμφωνα με τα ανωτέρω, αλλά δεν χρησιμοποιήθηκαν, επιστρέφονται ατόκως στους δικαιούχους ή αποδεσμεύονται. 
Προκειμένου οι υφιστάμενοι, κατά την Ημερομηνία Καταγραφής, Μέτοχοι που συμμετέχουν στην Ελληνική Δημόσια Προσφορά να λάβουν Κατά Προτεραιότητα Κατανομή Νέων Μετοχών θα πρέπει να υποβάλουν αίτηση εγγραφής στην οποία θα αναφέρεται, μεταξύ άλλων, ο Λογαριασμός Αξιογράφων στο ΣΑΤ τον οποίο οι ίδιοι τηρούν στο όνομά τους και μέσω του οποίου κατέχουν Μετοχές κατά την Ημερομηνία Καταγραφής, και τα στοιχεία του επενδυτή που περιλαμβάνονται στα ηλεκτρονικά αρχεία της Euronext Securities Athens κατά την Ημερομηνία Καταγραφής πρέπει να ταυτίζονται με τα στοιχεία που αναφέρονται στην αίτηση εγγραφής. Σε περίπτωση που υφιστάμενος Μέτοχος τηρεί Μετοχές σε περισσότερους του ενός Λογαριασμούς Αξιογράφων, τότε θα πρέπει να υποβάλλει ξεχωριστές αιτήσεις εγγραφής για έκαστο εξ αυτών, προκειμένου να εφαρμοσθεί Κατά Προτεραιότητα Κατανομή για τις Μετοχές που τηρούνται σε έκαστο εξ αυτών των Λογαριασμών Αξιογράφων. Σημειώνεται ότι σε περίπτωση αίτησης εγγραφής επενδυτών, οι οποίοι είναι Μέτοχοι κατά την Ημερομηνία Καταγραφής για την εφαρμογή Κατά Προτεραιότητα Κατανομής, μέσω συλλογικών λογαριασμών αξιογράφων (omnibus accounts), έκαστος Συμμετέχων και έκαστος Εγγεγραμμένος Διαμεσολαβητής στον οποίο τηρείται ο σχετικός συλλογικός λογαριασμός αποδέχεται πλήρως την ευθύνη ότι θα διασφαλίσει την εφαρμογή της κατανομής των Νέων Μετοχών στους πελάτες του σύμφωνα με τους όρους της Ελληνικής Δημόσιας Προσφοράς, όπως αυτή θα υλοποιηθεί μέσω του Η.ΒΙ.Π. 
Οι επενδυτές που εγγράφονται στην Ελληνική Δημόσια Προσφορά για Νέες Μετοχές δεν βαρύνονται με κόστη και φόρους για την καταχώρηση των Νέων Μετοχών στη Μερίδα Πελάτη και στο Λογαριασμό Αξιογράφων τους στο ΣΑΤ.
ΔΙΑΔΙΚΑΣΙΑ ΣΥΜΜΕΤΟΧΗΣ ΙΔΙΩΤΩΝ ΕΠΕΝΔΥΤΩΝ ΣΤΗΝ ΕΛΛΗΝΙΚΗ ΔΗΜΟΣΙΑ ΠΡΟΣΦΟΡΑ
Οι ενδιαφερόμενοι Ιδιώτες Επενδυτές θα υποβάλουν αιτήσεις εγγραφής για Νέες Μετοχές μέσω των Μελών Η.Β.Ι.Π. (όπως ορίζονται στην Απόφαση Η.ΒΙ.Π.) και των Συμμετεχόντων που τηρούν τους Λογαριασμούς Αξιογράφων τους στο ΣΑΤ και οι οποίοι συνεργάζονται με Μέλη Η.ΒΙ.Π. για την υποβολή αιτήσεων εγγραφής, κατά τις εργάσιμες ημέρες και ώρες. Κάθε Ιδιώτης Επενδυτής μπορεί να εγγραφεί στην Ελληνική Δημόσια Προσφορά είτε από την αυτοτελή του μερίδα, είτε από μία εκ των ΚΕΜ στις οποίες συμμετέχει ως συνδικαιούχος. Θα διενεργείται έλεγχος από το Η.ΒΙ.Π. στο σύνολο των αιτήσεων εγγραφής που εισάγονται από όλα τα Μέλη Η.Β.Ι.Π. και, σε κάθε περίπτωση  που ένας εντολέας θελήσει να καταχωρήσει περισσότερες από μία αιτήσεις εγγραφής, με παραλήπτη είτε Λογαριασμό Αξιογράφων Πελάτη και ΚΕΜ, είτε περισσότερες της μίας ΚΕΜ στις οποίες συμμετέχει, θα γίνεται αποδεκτή η πρώτη χρονικά εντολή. Οι Ιδιώτες Επενδυτές που εγγράφονται για την απόκτηση Νέων Μετοχών θα πρέπει να προσκομίσουν αστυνομική ταυτότητα/διαβατήριο, τον Αριθμό Φορολογικού Μητρώου (ΑΦΜ) τους, και εκτύπωση των στοιχείων ΣΑΤ από την Euronext Securities Athens. Οι αιτήσεις εγγραφής των ενδιαφερόμενων Ιδιωτών Επενδυτών, ανεξαρτήτως του τρόπου με τον οποίο υποβάλλονται, θα γίνονται αποδεκτές, υπό την προϋπόθεση ότι ποσό ίσο με το συνολικό ποσό της εγγραφής τους για τις Νέες Μετοχές έχει κατατεθεί, με μετρητά ή με τραπεζική επιταγή, ή έχει δεσμευθεί το ισόποσο τίμημα σε κάθε είδους τραπεζικούς λογαριασμούς καταθέσεων των Ιδιωτών Επενδυτών ή τραπεζικούς λογαριασμούς πελατών που τηρούνται στο πλαίσιο παροχής επενδυτικών υπηρεσιών και στους οποίους εμφανίζονται ως δικαιούχοι ή συνδικαιούχοι. Μετά την κατανομή Νέων Μετοχών στο πλαίσιο της Ελληνικής Δημόσιας Προσφοράς, ποσά που κατατέθηκαν ή δεσμεύτηκαν για έκαστο Ιδιώτη Επενδυτή, σύμφωνα με τα ανωτέρω, αλλά δεν χρησιμοποιήθηκαν, επιστρέφονται ατόκως στους δικαιούχους ή αποδεσμεύονται, κατά περίπτωση.
ΔΙΑΔΙΚΑΣΙΑ ΣΥΜΜΕΤΟΧΗΣ ΕΙΔΙΚΩΝ ΕΠΕΝΔΥΤΩΝ ΣΤΗΝ ΕΛΛΗΝΙΚΗ ΔΗΜΟΣΙΑ ΠΡΟΣΦΟΡΑ
Για τη συμμετοχή τους στην Ελληνική Δημόσια Προσφορά, οι ενδιαφερόμενοι Ειδικοί Επενδυτές θα πρέπει να απευθύνονται στους Συντονιστές Τοποθέτησης και τους Τοποθετούντες, προκειμένου να υποβάλουν σχετική αίτηση εγγραφής χωρίς δέσμευση του αντίστοιχου χρηματικού ποσού. Το ποσό που αντιστοιχεί στην αξία των Νέων Μετοχών, οι οποίες τελικώς θα επιμερισθούν σε έκαστο Ειδικό Επενδυτή που υπέβαλε εμπροθέσμως και προσηκόντως αίτηση εγγραφής, πρέπει να έχει καταβληθεί στο λογαριασμό της Euronext Securities Athens μέχρι τις 11:00 π.μ. ώρα Ελλάδος της δεύτερης εργάσιμης ημέρας από τον καθορισμό της Τιμής Διάθεσης και την κατανομή των Νέων Μετοχών, σύμφωνα με τα οριζόμενα στην Απόφαση Η.ΒΙ.Π. Οι Συντονιστές Τοποθέτησης, σε συνεργασία με την Εταιρεία, δύνανται κατά την απόλυτη διακριτική τους ευχέρεια να παρατείνουν την εν λόγω χρονική προθεσμία εντός της ίδιας ημέρας.
Οι Ειδικοί Επενδυτές δύνανται να συμμετάσχουν ταυτόχρονα στην Ελληνική Δημόσια Προσφορά και τη Διεθνή Προσφορά. Διευκρινίζεται ότι Κατά Προτεραιότητα Κατανομή δικαιούνται μόνον οι υφιστάμενοι Μέτοχοι κατά την Ημερομηνία Καταγραφής που θα εγγραφούν στην Ελληνική Δημόσια Προσφορά, με την επιφύλαξη της δυνατότητας της Εταιρείας να εφαρμόσει παρόμοιο μηχανισμό προνομιακής κατανομής Νέων Μετοχών, βάσει κριτηρίων, και στους Υφιστάμενους Μετόχους που θα εγγραφούν στη Διεθνή Προσφορά (βλ. αναλυτικά κατωτέρω). Για τους Κατά Προτεραιότητα Επενδυτές οι οποίοι θα εγγραφούν τόσο στην Ελληνική Δημόσια Προσφορά όσο και στη Διεθνή Προσφορά δεν θα εφαρμόζεται η Κατά Προτεραιότητα Κατανομή, με την επιφύλαξη όσων ειδικότερα αναφέρονται κατωτέρω.
ΔΙΑΔΙΚΑΣΙΑ ΚΑΤΑΝΟΜΗΣ ΝΕΩΝ ΜΕΤΟΧΩΝ – ΚΑΤΑ ΠΡΟΤΕΡΑΙΟΤΗΤΑ ΚΑΤΑΝΟΜΗ  
Οι Νέες Μετοχές έχουν αρχικά επιμερισθεί μεταξύ της Ελληνικής Δημόσιας Προσφοράς και της Διεθνούς Προσφοράς ως εξής: 
(α) 20% των Νέων Μετοχών θα κατανεμηθούν στην Ελληνική Δημόσια Προσφορά, και
(β) 80% των Νέων Μετοχών θα κατανεμηθούν στη Διεθνή Προσφορά.
Το Διοικητικό Συμβούλιο της Εταιρείας, κατόπιν διαβούλευσης με τους Από Κοινού Γενικούς Συντονιστές, έχει την δυνατότητα να μεταβάλει και να οριστικοποιήσει τον ως άνω επιμερισμό κατά την κρίση του με βάση τη ζήτηση που θα εκδηλωθεί σε κάθε σκέλος της Συνδυασμένης Προσφοράς, με την επιφύλαξη της εφαρμογής της Κατά Προτεραιότητα Κατανομής (όπως ορίζεται κατωτέρω), και υπό τον όρο ότι η τελική κατανομή δεν θα έχει ως αποτέλεσμα λιγότερο από 15% των Νέων Μετοχών να κατανεμηθεί στην Ελληνική Δημόσια Προσφορά στην Ελλάδα, εφόσον έχει εκδηλωθεί αντίστοιχη ζήτηση στην Ελληνική Δημόσια Προσφορά.
Νέες Μετοχές που αρχικώς επιμερίστηκαν, κατά περίπτωση, στην Ελληνική Δημόσια Προσφορά ή τη Διεθνή Προσφορά, δύνανται να ανακατανεμηθούν σε επενδυτές που θα έχουν εγγραφεί στο έτερο σκέλος της Συνδυασμένης Προσφοράς, στο μέτρο που οι εντολές που θα έχουν υποβληθεί σε αυτό το έτερο σκέλος υπερβαίνουν την ανωτέρω αρχική κατανομή και η εν λόγω ανακατανομή είναι εφικτή.
[bookmark: _Hlk231466879]Το Διοικητικό Συμβούλιο της Εταιρείας, κατά τη συνεδρίαση της 13.07.2026 αποφάσισε την εφαρμογή μηχανισμού Κατά Προτεραιότητα Κατανομής των Νέων Μετοχών στους υφιστάμενους Μετόχους που θα συμμετάσχουν στην Ελληνική Δημόσια Προσφορά και οι οποίοι είναι εγγεγραμμένοι στα μητρώα του ΣΑΤ ή οι οποίοι ταυτοποιούνται ως μέτοχοι της Εταιρείας μέσω συμμετεχόντων ή εγγεγραμμένων διαμεσολαβητών ή άλλων διαμεσολαβητών σύμφωνα με τους Ν. 4548/2018, Ν. 4569/2018, Ν. 4706/2020, τον Κανονισμό (ΕΕ) 2018/1212 καθώς και τον ισχύοντα Κανονισμό Λειτουργίας της Euronext Securities Athens κατά την Ημερομηνία Καταγραφής ως εξής:
(α) Κατά Προτεραιότητα Επενδυτές (Ιδιώτες Επενδυτές ή Ειδικοί Επενδυτές), ήτοι υφιστάμενοι μέτοχοι κατά την Ημερομηνία Καταγραφής οι οποίοι θα εγγραφούν στην Ελληνική Δημόσια Προσφορά υποβάλλοντας αίτηση εγγραφής μέσω της διαδικασίας Η.ΒΙ.Π., θα δικαιούνται Κατά Προτεραιότητα Κατανομή, η οποία θα είναι ανάλογη με τη συμμετοχή τους στο μετοχικό κεφάλαιο της Εταιρείας κατά την Ημερομηνία Καταγραφής, ήτοι, κατά το πέρας της ημερήσιας διαπραγμάτευσης των υφιστάμενων κοινών μετοχών της Εταιρείας την 13.07.2026, ώστε οι εν λόγω μέτοχοι να δύνανται να διατηρήσουν τη συμμετοχή τους στο μετοχικό κεφάλαιο της Εταιρείας έως και το υφιστάμενο επίπεδο συμμετοχής τους, μετά την ολοκλήρωση της Συνδυασμένης Προσφοράς και της Αύξησης Μετοχικού Κεφαλαίου.  
(β) Οι Κατά Προτεραιότητα Επενδυτές, οι οποίοι εγγράφονται στην Ελληνική Δημόσια Προσφορά για Νέες Μετοχές που υπερβαίνουν το ποσοστό συμμετοχής τους στο μετοχικό κεφάλαιο της Εταιρείας, θα δικαιούνται Κατά Προτεραιότητα Κατανομή μόνο κατά το μέρος που αντιστοιχεί στο εν λόγω ποσοστό συμμετοχής του στο μετοχικό κεφάλαιο της Εταιρείας, και, κατά το μέρος που οι εγγραφές των Κατά Προτεραιότητα Επενδυτών δεν θα έχουν ικανοποιηθεί, θα προστεθούν στις εγγραφές που θα γίνουν από νέους εγγραφόμενους επενδυτές και θα ικανοποιούνται συμμέτρως, στον βαθμό που θα υπάρχουν ακόμα διαθέσιμες Νέες Μετοχές να κατανεμηθούν στην Ελληνική Δημόσια Προσφορά. 
[bookmark: _Hlk231467171](γ) Μετά τον παραπάνω υπολογισμό, ο αριθμός των Νέων Μετοχών που θα κατανεμηθεί σε κάθε επενδυτή θα στρογγυλοποιηθεί στον κατώτερο ακέραιο αριθμό μετοχών. Εάν, συνεπεία αυτής της στρογγυλοποίησης ανά επενδυτή, προκύπτουν Νέες Μετοχές που παραμένουν εκτός κατανομής, θα κατανεμηθεί από μια επιπλέον Νέα Μετοχή στους επενδυτές που θα έχουν τα μεγαλύτερα ανικανοποίητα κλάσματα εγγραφής ανά επενδυτή. 
(δ) Σε ενδεχόμενη μερική κάλυψη της Ελληνικής Δημόσιας Προσφοράς, θα κατανεμηθεί στους επενδυτές που συμμετείχαν στην Ελληνική Δημόσια Προσφορά το 100% των Νέων Μετοχών για τις οποίες ενεγράφησαν.
(ε) Μηχανισμός προνομιακής κατανομής παρόμοιος με τον μηχανισμό Κατά Προτεραιότητα Κατανομής δύναται να εφαρμοστεί και στις Νέες Μετοχές που θα διατεθούν στη Διεθνή Προσφορά, λαμβανομένων επίσης υπόψη της τυχόν υφιστάμενης συμμετοχής στο μετοχικό κεφάλαιο της Εταιρείας και, μεταξύ άλλων κριτηρίων κατανομής, της επενδυτικής συμπεριφοράς, του επενδυτικού ορίζοντα, του ύψους της τιμής προσφοράς και της συναλλακτικής δραστηριότητας των εν λόγω επενδυτών.
(στ) Κατά Προτεραιότητα Επενδυτές που εγγράφονται τόσο στην Ελληνική Δημόσια Προσφορά όσο και στη Διεθνή Προσφορά δεν θα δικαιούνται Κατά Προτεραιότητα Κατανομή, και θα ικανοποιηθούν συμμέτρως, στον βαθμό που θα υπάρχουν ακόμα διαθέσιμες Νέες Μετοχές να κατανεμηθούν στην Ελληνική Δημόσια Προσφορά. 
Η παράδοση των Νέων Μετοχών συντελείται με την οριστική καταχώρησή τους στους Λογαριασμούς Αξιογράφων των δικαιούχων, η οποία θα γνωστοποιηθεί με ανακοίνωση της Εταιρείας στο Ημερήσιο Δελτίο Τιμών (το «Η.Δ.Τ.») της Euronext Athens και τον ιστότοπο της Εταιρείας, μία (1) τουλάχιστον εργάσιμη ημέρα πριν την έναρξη διαπραγμάτευσης των Νέων Μετοχών στη Euronext Athens.
Μετά την οριστικοποίηση του αριθμού των Νέων Μετοχών που θα αποκτήσει κάθε Ιδιώτης Επενδυτής καθώς και της Τιμής Διάθεσης, τυχόν υπερβάλλον δεσμευθέν ποσό θα αποδοθεί στον δικαιούχο με αποδέσμευση των αντίστοιχων ποσών και ταυτόχρονη χρέωση του λογαριασμού καταθέσεων για το ισόποσο της αξίας των Νέων Μετοχών που κατανεμήθηκαν στον Ιδιώτη Επενδυτή. Τα δεσμευθέντα ποσά καταθέσεων υπόκεινται στους όρους της αρχικής κατάθεσης (προθεσμία, επιτόκιο κ.λπ.) μέχρι την αποδέσμευσή τους.
Υφιστάμενοι Μέτοχοι που δεν θα εγγραφούν για Νέες Μετοχές στην Ελληνική Δημόσια Προσφορά ή των οποίων οι αιτήσεις εγγραφής αναφέρονται σε αριθμό Νέων Μετοχών, ο οποίος δεν επαρκεί για να διατηρηθεί το ποσοστό συμμετοχής τους στο μετοχικό κεφάλαιο της Εταιρείας κατά την Ημερομηνία Καταγραφής, θα υποστούν μερική μείωση της ποσοστιαίας συμμετοχής τους στο μετοχικό κεφάλαιο της Εταιρείας, συμπεριλαμβανομένων των δικαιωμάτων ψήφου και απόληψης μερίσματός τους.
ΔΙΑΘΕΣΗ ΕΓΓΡΑΦΟΥ 
Πληροφορίες για την Εταιρεία, τις Νέες Μετοχές, τη Μέγιστη Τιμή Διάθεσης, τη διαδικασία συμμετοχής στην Ελληνική Δημόσια Προσφορά, καθώς και τον τρόπο διάθεσης των Νέων Μετοχών περιλαμβάνονται στο έγγραφο που συντάχθηκε σύμφωνα με το Παράρτημα IX (το «Έγγραφο») του Κανονισμού, για τον σκοπό του άρθρου 1, παρ. 4, στοιχείο (δβ) και του άρθρου 1, παρ. 5, στοιχείο (βα) του Κανονισμού σχετικά με την Ελληνική Δημόσια Προσφορά και την εισαγωγή των Νέων Μετοχών στην Κύρια Αγορά της Ρυθμιζόμενης Αγοράς της Euronext Athens (η «Εισαγωγή»). 
Σημειώνεται ότι το Έγγραφο δεν αποτελεί ενημερωτικό δελτίο κατά την έννοια του Κανονισμού και δεν έχει υποβληθεί σε έλεγχο και έγκριση από την Επιτροπή Κεφαλαιαγοράς. Οι επενδυτές θα πρέπει να προβούν σε δική τους εκτίμηση ως προς την καταλληλότητα της επένδυσης στις Νέες Μετοχές. Συνιστάται στα πρόσωπα που επιθυμούν να επενδύσουν σε Μετοχές να συμβουλεύονται όλες τις χρηματοοικονομικές πληροφορίες και τις ανακοινώσεις που δημοσιεύει η Εταιρεία, οι οποίες είναι διαθέσιμες στον εταιρικό της ιστότοπο (https://www.elvalhalcor.com/el/) και τον ιστότοπο της Euronext Athens (https://athens.euronext.com/el). 
Το Έγγραφο μπορεί να αναζητηθεί σε ηλεκτρονική μορφή στις ακόλουθες ιστοσελίδες:
· της Euronext Athens (https://athens.euronext.com/el/market-data/informative-material), 
· της Εταιρείας (https://www.elvalhalcor.com/el/ependytikes-sxeseis/enimerosi-ependytwn/ayksisi-metoxikou-kefalaiou-ioulios-2026/), 
· της ΤΡΑΠΕΖΑ EUROBANK ΑΝΩΝΥΜΗ ΕΤΑΙΡΕΙΑ (https://www.eurobank.gr/el/omilos/enimerosi-ependuton/enimerotika-deltia/enimerotika-deltia-sumboulos-anadoxos-trapeza-eurobank-ae ), 
· της AXIA VENTURES GROUP LTD (https://www.axiavg.gr/prospectus/), 
· της ΕΘΝΙΚΗΣ ΤΡΑΠΕΖΑΣ ΤΗΣ ΕΛΛΑΔΟΣ Α.Ε. (https://www.nbg.gr/el/footer/enimerwtika-deltia), 
· της ΤΡΑΠΕΖΑ ΠΕΙΡΑΙΩΣ ΑΝΩΝΥΜΟΣ ΕΤΑΙΡΕΙΑ (https://www.piraeusgroup.gr/elvalhalcor2026), 
· της AMBROSIA CAPITAL HELLAS ΜΟΝΟΠΡΟΣΩΠΗ ΑΕΠΕΥ (https://ambrosiacapital.gr/elha-2026/),
· της BETA ΧΡΗΜΑΤΙΣΤΗΡΙΑΚΗ ΑΕΠΕΥ (https://betasecurities.com/wp-content/uploads/2026/07/ΕΝΗΜΕΡΩΤΙΚΟ-ΔΕΛΤΙΟ-ELVALHALCOR.pdf), 
· της EUROXX ΧΡΗΜΑΤΙΣΤΗΡΙΑΚΗ ΑΕΠΕΥ (https://www.euroxx.gr/elvalHalcor.html), 
· της ΠΑΝΤΕΛΑΚΗΣ ΧΡΗΜΑΤΙΣΤΗΡΙΑΚΗ Α.Ε.Π.Ε.Υ. https://www.pantelakis.gr/pantelakis/services/elvalhalcor/), και
· της ΤΡΑΠΕΖΑ OPTIMA BANK Α.Ε. (https://www.optimabank.gr/business/investment-banking/enimerotika-pliroforiaka-deltia).
ΕΝΔΕΙΚΤΙΚΟ ΧΡΟΝΟΔΙΑΓΡΑΜΜΑ 
Το εκτιμώμενο χρονοδιάγραμμα για τη Ελληνική Δημόσια Προσφορά και την Εισαγωγή είναι το ακόλουθο:
	Ημερομηνία
	Γεγονός

	13.07.2026 (κατά το πέρας της ημερήσιας διαπραγμάτευσης των Μετοχών της Εταιρείας στην Euronext Athens)
	Ημερομηνία Καταγραφής του μηχανισμού Κατά Προτεραιότητα Κατανομής 

	13.07.2026 (μετά το πέρας της ημερήσιας διαπραγμάτευσης των Μετοχών της Εταιρείας στην Euronext Athens)
	Δημοσίευση του Εγγράφου στην Euronext Athens και τους ιστότοπους της Εκδότριας, των Συντονιστών Τοποθέτησης και των Τοποθετούντων

	13.07.2026 (μετά το πέρας της ημερήσιας διαπραγμάτευσης των Μετοχών της Εταιρείας στην Euronext Athens)
	Δημοσίευση της ανακοίνωσης για την πρόσκληση προς το επενδυτικό κοινό και την έναρξη της Ελληνικής Δημόσιας Προσφοράς στην Euronext Athens  και τον ιστότοπο της Εκδότριας

	14.07.2026
	Έναρξη της Ελληνικής Δημόσιας Προσφοράς 

	16.07.2026
	Λήξη της Ελληνικής Δημόσιας Προσφοράς

	17.07.2026
	Καθορισμός Τιμής Διάθεσης και δημοσίευση σχετικής ανακοίνωσης στο Η.Δ.Τ. της Euronext Athens και τον ιστότοπο της Εκδότριας

	21.07.2026
	Αποδέσμευση των κεφαλαίων Ιδιωτών Επενδυτών και καταβολή αντιτίμου των κατανεμηθεισών Νέων Μετοχών από τους Ειδικούς Επενδυτές

	21.07.2026
	Πιστοποίηση της καταβολής της Αύξησης από το Διοικητικό Συμβούλιο της Εκδότριας με έκθεση ορκωτού λογιστή ή ελεγκτικής εταιρείας

	21.07.2026
	Δημοσίευση ανακοίνωσης σχετικά με την έκβαση της Συνδυασμένης Προσφοράς στο Η.Δ.Τ. της Euronext Athens και τον ιστότοπο της Εκδότριας

	21.07.2026
	Έγκριση από την αρμόδια επιτροπή της Euronext Athens της εισαγωγής προς διαπραγμάτευση των Νέων Μετοχών

	21.07.2026
	Ανακοίνωση για την ημερομηνία έναρξης διαπραγμάτευσης των Νέων Μετοχών στο Η.Δ.Τ. της Euronext Athens και τον ιστότοπο της Εκδότριας

	22.07.2026
	Έναρξη διαπραγμάτευσης των Νέων Μετοχών


Σημειώνεται ότι το ανωτέρω χρονοδιάγραμμα εξαρτάται από πολλούς αστάθμητους παράγοντες και ενδέχεται να μεταβληθεί. Σε κάθε περίπτωση, θα υπάρξει ενημέρωση του επενδυτικού κοινού με σχετική ανακοίνωση στο Η.Δ.Τ. της Euronext Athens και τον ιστότοπο της Εταιρείας. 
Για περισσότερες πληροφορίες, παρακαλείσθε να επικοινωνήσετε με τον κ. Νικόλαο Καλλέργη, IR Department (61ο χλμ. Ε.Ο. Αθηνών-Λαμίας, Τ.Κ. 320 11, Οινόφυτα), τηλέφωνο επικοινωνίας: +306974403064 και email: ir@elvalhalcor.com.

ΣΗΜΑΝΤΙΚΗ ΓΝΩΣΤΟΠΟΙΗΣΗ – ΑΠΟΠΟΙΗΣΗ ΕΥΘΥΝΗΣ
Η παρούσα ανακοίνωση αποτελεί δημοσιοποίηση προνομιακών πληροφοριών από την Εταιρεία δυνάμει του άρθρου 17, παρ. 1 του Κανονισμού (ΕΕ) αριθ. 596/2014 (ο «Κανονισμός MAR) και περιέχει πληροφορίες που εμπίπτουν στην έννοια των προνομιακών πληροφοριών κατά το άρθρο 7 του Κανονισμού MAR. Για τους σκοπούς του Κανονισμού MAR και του άρθρου 2 του Εκτελεστικού Κανονισμού (ΕΕ) 2016/1055, υπεύθυνο πρόσωπο για τη δημοσίευση της παρούσας ανακοίνωσης για λογαριασμό της Εταιρείας είναι ο κ. Νικόλαος Καλλέργης, IR Department (61ο χλμ. Ε.Ο. Αθηνών-Λαμίας, Τ.Κ. 320 11, Οινόφυτα), τηλέφωνο επικοινωνίας: +306974403064 και email: ir@elvalhalcor.com).
Δεν μπορεί να υπάρξει διαβεβαίωση ότι η Συνδυασμένη Προσφορά θα ολοκληρωθεί ή, εάν ολοκληρωθεί, υπό ποιους όρους θα ολοκληρωθεί.
Καμία δήλωση ή εγγύηση, ρητή ή σιωπηρή, δεν παρέχεται από οποιονδήποτε εκ των Συντονιστών Τοποθέτησης και των Τοποθετούντων ή οποιαδήποτε από τις αντίστοιχες συνδεδεμένες εταιρείες, τους διευθυντές, στελέχη, υπαλλήλους, συμβούλους ή αντιπροσώπους τους, όσον αφορά την ακρίβεια, πληρότητα ή επαλήθευση των πληροφοριών που περιλαμβάνονται στην παρούσα ανακοίνωση (ή κατά πόσον πληροφορίες έχουν παραλειφθεί), και κανένα στοιχείο του παρόντος δεν αποτελεί ή θα πρέπει να εκλαμβάνεται ως υπόσχεση ή δήλωση εκ μέρους τους ως προς αυτά, σε σχέση με το παρελθόν ή το μέλλον. Οι πληροφορίες στην παρούσα ανακοίνωση υπόκεινται σε αλλαγή. Κανένας από τους Συντονιστές Τοποθέτησης και τους Τοποθετούντες, ούτε οποιαδήποτε από τις αντίστοιχες συνδεδεμένες τους εταιρείες, διευθυντές, στελέχη, υπαλλήλους, συμβούλους ή αντιπροσώπους τους αναλαμβάνει οποιαδήποτε ευθύνη για την ακρίβεια, πληρότητα ή επαλήθευσή τους, και συνεπώς αποποιούνται, στο μέγιστο βαθμό που επιτρέπει ο εφαρμοστέος νόμος, κάθε ευθύνη, είτε αυτή προκύπτει εξ αδικοπραξίας, εκ συμβάσεως ή άλλως, που ενδεχομένως να υφίστατο αναφορικά με την παρούσα ανακοίνωση ή οποιαδήποτε τέτοια δήλωση. Οι Συντονιστές Τοποθέτησης και τους Τοποθετούντες ενεργούν αποκλειστικά για λογαριασμό της Εταιρείας και κανενός άλλου σε σχέση με οποιαδήποτε συναλλαγή αναφέρεται στην παρούσα ανακοίνωση, και δεν θα θεωρήσουν οποιοδήποτε άλλο πρόσωπο (είτε είναι αποδέκτης της παρούσας ανακοίνωσης είτε όχι) ως πελάτη τους σε σχέση με τέτοια συναλλαγή, ούτε θα είναι υπεύθυνες έναντι οποιουδήποτε άλλου προσώπου για την παροχή προστασίας που αντιστοιχεί στους πελάτες τους ή για παροχή συμβουλών σχετικά με το περιεχόμενο της παρούσας ανακοίνωσης ή οποιαδήποτε συναλλαγή ή άλλο ζήτημα που αναφέρεται στο παρόν.
Η παρούσα ανακοίνωση δεν αποτελεί προσφορά πώλησης ή έκδοσης, ή πρόσκληση για υποβολή προσφοράς αγοράς ή εγγραφής, τίτλων, συμπεριλαμβανομένων των Νέων Μετοχών, σε οποιαδήποτε δικαιοδοσία στην οποία τέτοια προσφορά ή πρόσκληση είναι παράνομη. Οι Νέες Μετοχές δεν έχουν καταχωρηθεί και δεν θα καταχωρηθούν βάσει του U.S. Securities Act of 1933, όπως τροποποιήθηκε (ο «U.S. Securities Act»), και δεν επιτρέπεται η προσφορά ή πώλησή τους στις Ηνωμένες Πολιτείες ελλείψει καταχώρησης βάσει του U.S. Securities Act ή εφαρμοστέας εξαίρεσης από τις απαιτήσεις καταχώρησης του U.S. Securities Act. Δεν θα υπάρξει δημόσια προσφορά των τίτλων που αναφέρονται στο παρόν στις Ηνωμένες Πολιτείες. Αντίγραφα της παρούσας ανακοίνωσης δεν διανέμονται και δεν θα πρέπει να αποστέλλονται εντός των Ηνωμένων Πολιτειών.
Με την επιφύλαξη ορισμένων εξαιρέσεων, οι Νέες Μετοχές δεν επιτρέπεται να προσφερθούν ή να πωληθούν στην Αυστραλία, τον Καναδά, τη Νότια Αφρική ή την Ιαπωνία ή προς, ή προς όφελος, οποιουδήποτε υπηκόου, κατοίκου ή πολίτη της Αυστραλίας, του Καναδά, της Νότιας Αφρικής ή της Ιαπωνίας. Οι τίτλοι που αναφέρονται στο παρόν δεν έχουν και δεν θα καταχωρηθούν βάσει του Securities Act ή βάσει των εφαρμοστέων νόμων περί κινητών αξιών της Αυστραλίας, του Καναδά, της Νότιας Αφρικής ή της Ιαπωνίας.
Στον Ευρωπαϊκό Οικονομικό Χώρο (ο «ΕΟΧ»), η παρούσα ανακοίνωση απευθύνεται αποκλειστικά σε πρόσωπα που αποτελούν «ειδικούς επενδυτές» (qualified investors) κατά την έννοια του άρθρου 2 στοιχείο (ε) του Κανονισμού (ΕΕ) 2017/1129 (ο «Κανονισμός»). Η παρούσα ανακοίνωση δεν αποτελεί ενημερωτικό δελτίο για τους σκοπούς του Κανονισμού και δεν προορίζεται ούτε θα αποτελέσει δημόσια προσφορά ή διαφήμιση κινητών αξιών ή πρόσκληση για υποβολή προσφορών αγοράς κινητών αξιών κατά την έννοια του Κανονισμού. Η παρούσα ανακοίνωση έχει συνταχθεί βάσει της παραδοχής ότι κάθε προσφορά των Νέων Μετοχών σε οποιοδήποτε Κράτος Μέλος του Ευρωπαϊκού Οικονομικού Χώρου (έκαστο, «Σχετικό Κράτος Μέλος»), συμπεριλαμβανομένης της Ελλάδος, θα γίνει δυνάμει εξαίρεσης από τον Κανονισμό Δελτίο από την απαίτηση δημοσίευσης ενημερωτικού δελτίου. Κατά συνέπεια, οποιοδήποτε πρόσωπο προβαίνει ή προτίθεται να προβεί σε προσφορά σε εν λόγω Σχετικό Κράτος Μέλος, εκτός της Ελλάδος, των Νέων Μετοχών μπορεί να πράξει τούτο μόνο υπό συνθήκες στις οποίες δεν δημιουργείται υποχρέωση για την Εταιρεία ή οποιονδήποτε εκ των διαχειριστών να δημοσιεύσει ενημερωτικό δελτίο σύμφωνα με το άρθρο 3 του Κανονισμού ή να συμπληρώσει ενημερωτικό δελτίο σύμφωνα με το άρθρο 23 του Κανονισμού, σε κάθε περίπτωση, σε σχέση με τέτοια προσφορά. Ούτε η Εταιρεία ούτε οποιοσδήποτε εκ των διαχειριστών έχει εξουσιοδοτήσει, ούτε εξουσιοδοτεί, τη διενέργεια οποιασδήποτε προσφοράς μετοχών μέσω χρηματοοικονομικού διαμεσολαβητή, εκτός των προσφορών που γίνονται από τους διαχειριστές, οι οποίες αποτελούν την τελική τοποθέτηση των μετοχών που περιγράφεται στο παρόν έγγραφο. Ούτε η Εταιρεία ούτε οι διαχειριστές έχουν εξουσιοδοτήσει, ούτε εξουσιοδοτούν, τη διενέργεια οποιασδήποτε προσφοράς κινητών αξιών σε περιστάσεις στις οποίες δημιουργείται υποχρέωση για την Εταιρεία ή οποιονδήποτε διαχειριστή να δημοσιεύσει ενημερωτικό δελτίο για τέτοια προσφορά.
Στο Ηνωμένο Βασίλειο («ΗΒ»), η παρούσα ανακοίνωση απευθύνεται αποκλειστικά σε πρόσωπα στο ΗΒ που αποτελούν «ειδικούς επενδυτές» κατά την έννοια της Παραγράφου 15, Μέρος 1, Παράρτημα 1 των Public Offers and Admissions to Trading Regulations 2024/105 (ο «UK POATR»), (i) τα οποία διαθέτουν επαγγελματική εμπειρία σε θέματα σχετικά με επενδύσεις εμπίπτουσες στο άρθρο 19(5) του Financial Services and Markets Act 2000 (Financial Promotion) Order 2005, όπως τροποποιήθηκε (η «Διαταγή»), (ii) τα οποία εμπίπτουν στο άρθρο 49(2)(α) έως (δ) της Διαταγής, και/ή (iii) στα οποία τέτοια επένδυση ή επενδυτική δραστηριότητα μπορεί νομίμως να κοινοποιηθεί (τα εν λόγω πρόσωπα συνολικά αναφερόμενα ως «Σχετικά Πρόσωπα). Η παρούσα ανακοίνωση έχει συνταχθεί βάσει της παραδοχής ότι κάθε προσφορά των Νέων Μετοχών στο ΗΒ θα γίνει δυνάμει εξαίρεσης από τον UK POATR από την απαγόρευση δημοσίων προσφορών στο ΗΒ. Κατά συνέπεια, οποιοδήποτε πρόσωπο προβαίνει ή προτίθεται να προβεί σε προσφορά στο ΗΒ των Νέων Μετοχών μπορεί να πράξει τούτο μόνο υπό συνθήκες στις οποίες η προσφορά εμπίπτει σε εξαίρεση από την απαγόρευση δημοσίων προσφορών στο Μέρος 1 του Παραρτήματος 1 του UK POATR. Ούτε η Εταιρεία ούτε οι διαχειριστές έχουν εξουσιοδοτήσει, ούτε εξουσιοδοτούν, τη διενέργεια οποιασδήποτε προσφοράς κινητών αξιών στο ΗΒ σε περιστάσεις στις οποίες ενδέχεται να δημιουργηθεί υποχρέωση για την Εταιρεία ή οποιονδήποτε διαχειριστή να δημοσιεύσει ενημερωτικό δελτίο για τέτοια προσφορά.
Πρόσωπα που δεν αποτελούν «ειδικούς επενδυτές» στον ΕΟΧ ή Σχετικά Πρόσωπα στο ΗΒ δεν θα πρέπει να ενεργούν ή να βασίζονται στην παρούσα ανακοίνωση ή οποιοδήποτε μέρος του περιεχομένου της.
Η παρούσα ανακοίνωση είναι διαθέσιμη στον ιστότοπο της ElvalHalcor Ελληνική Βιομηχανία Χαλκού και Αλουμινίου Α.Ε. (www.elvalhalcor.com) στην ενότητα «Investor Relations» (Επενδυτικές Σχέσεις). Προς αποφυγή αμφιβολίας, το περιεχόμενο του ιστοτόπου του Ομίλου, ή οποιουδήποτε ιστοτόπου που συνδέεται άμεσα ή έμμεσα με τον ιστότοπο του Ομίλου, δεν ενσωματώνεται μέσω παραπομπής στην παρούσα ανακοίνωση ούτε αποτελεί μέρος αυτής.

